**Minimum Tzedaka Obligations**

1. תלמוד בבלי מסכת בבא בתרא דף ט עמוד א

אמר רב אסי: לעולם אל ימנע אדם עצמו [מלתת] שלישית השקל בשנה, שנא': והעמדנו עלינו מצות לתת עלינו שלישית השקל בשנה לעבודת בית אלקינו.

1. שולחן ערוך יורה דעה הלכות צדקה סימן רמט סעיף ב

לעולם לא ימנע אדם עצמו פחות משלישית השקל לשנה, ואם נתן פחות מזה, לא קיים מצות צדקה

1. רבינו גרשום מסכת בבא בתרא דף ט עמוד א

משליש שקל. בצדקה: לעבודת אלקינו. דהיינו צדקה:

1. תוספות מסכת בבא בתרא דף ט עמוד א

שנאמר והעמדנו עלינו מצות - ואע"ג דהאי קרא גבי בית אלהינו כתיב דהיינו בדק הבית כ"ש צדקה.

1. מהרש"א חידושי אגדות מסכת בבא בתרא דף ט עמוד א

אל ימנע אדם עצמו משליש השקל כו'. אע"ג דלענין קרבנות בעי חצי שקל בכל שנה קאמר הכא דצדקה דמיא טפי לקדושת בדק הבית דהוי קדושת דמים וסגי בשליש השקל:

1. חידושי הריטב"א מסכת בבא בתרא דף ט עמוד א

לעולם אל ימנע אדם עצמו משלישית השקל בכל שנה. פי' לעולם ואפי' ליכא עניים באתריה יתננו לעניי עיר אחרת, והוא כנגד חצי השקל שהיו חייבין לתרומת הלשכה אלא שהוסיפו על המדות, וכן הוא בירושלמי.

1. ב"ח יורה דעה סימן רמט

ולישנא דלעולם הכי פירושו אע"ג דהאי קרא גבי בית אלהינו כתיב דהיינו בדק הבית ועכשיו הבית חרב אפ"ה לעולם אף שלא בפני הבית אל ימנע וכו' והתוספות (שם ד"ה שנאמר) כתבו דצדקה ילפינן לה במכל שכן מבדק הבית אי נמי הכי קאמר לעולם אפילו דחיקא ליה שעתא והכי משמע מלשון הרמב"ם (פ"ז ה"ה) דכתב ולעולם לא ימנע וכו' וכל הנותן פחות מזה לא קיים מצוה ואפילו עני המתפרנס מן הצדקה וכו' עכ"ל

1. אבן עזרא נחמיה פרק י, לג

שלישית השקל - נוסף על מחצית השקל לצורך הענינים הנזכרים:

1. רלב"ג נחמיה י':ל"ג

לתת עלינו שלישית השקל בשנה – ראוי שתדע שהשקל הזה היה יותר גדול מהשקל הנזכר בתורה ולזה הספיק להם שלישית השקל להיותו כמו מחצית השקל שצותה התורה וכבר נתבאר בפרשת כי תשא שזה הכסף היה נתן על עבודת אהל מועד לעשות ממנו כל קרבנות צבור וכל המלאכה הצריכה בבית המקדש ובעבור שלא תשבת העבודה בבית המקדש הפלנו גורלות על קרבן העצים. ר"ל שקצתם היו מביאים שם עצים בבית המקדש וקצתם בעת אחר בדרך שהיה הדבר מוגבל להביאם שם לעתים מזומנים ומוגבלים באופן שלא יחסרו שם עצים לצורך המערכות אשר על המזבח. וידמה שגם בזה שגגו בעתים הקודמים. וקשרו עצמם גם כן לתת מתנות כהונה ולויה בדרך שיהיו הכהנים והלוים לעבוד עבודת המקדש ולא יחסר להם לחם ושמלה כי גם בזה שגגו בימים הקדמונים. ולזה היו הכהנים והלוים עוזבים עבודת המקדש והנה זכרו בזה המקום ממתנות כהונה בכורים ובכורות אדם ובכורות בהמה טמאה וטהורה וחלה ותרומה ומעשר מן המעשר שיקחו הכהנים ממעשר הלוים ותקנו שיביאו לכהנים כל אלו המתנות בבית האלהים כדי שלא יעזבו הכהנים העבודה לחזר על הגרנות לקחת התרומות והמעשרות.

1. מלבי"ם נחמיה י':ל"ג

שלישית השקל – נוסף על מחצית השקל למפ', ועי' (מלכים א ז':כ"ו) שאז נשתנה המטבע, ושלישית השקל היה כמחצית השקל הקודם, וכמ"ש ביחזקאל (מ"ה י"ב).

1. הואיל משה נחמיה י':ל"ג

שלישית – עכשו שהיו עניים, ואח"כ קבלו עליהם מחצית (גם על זה עמ"ש ראש פר" במדבר).

1. רמב"ם הלכות מתנות עניים פרק ז

בא העני ושאל די מחסורו ואין יד הנותן משגת נותן לו כפי השגת ידו וכמה עד חמישית נכסיו מצוה מן המובחר, ואחד מעשרה בנכסיו בינוני, פחות מכאן עין רעה, ולעולם לא ימנע עצמו משלישית השקל בשנה, **וכל הנותן פחות מזה לא קיים מצוה**, ואפילו עני המתפרנס מן הצדקה חייב ליתן צדקה לאחר.

1. בית הבחירה (מאירי) מסכת בבא בתרא דף ט עמוד א

ולעולם אל ימנע אדם את עצמו משלישית השקל בכל שנה ואם גרע לא קיים מצות צדקה דרך **כלל**

1. דרך אמונה הלכות מתנות עניים פרק ז אות כט

ולעולם אל ימנע. (עה) תקנת חכמים היא דפחות מכאן לא יצא ידי המצוה כדכתיב (בנחמי' י') והעמדנו עלינו מצות לתת עלינו שלישית השקל בשנה:

1. דרך אמונה - ציון ההלכה הלכות מתנות עניים פרק ז אות עה

כמש"כ והעמדנו עלינו מצות אבל מה"ת אין לה שיעור כלל ומש"כ רבנו לא קיים מצוה היינו מדרבנן ובק"ס כ' דאפשר שהוא מה"ת והלכתא גמירי לה אבל לקמן בספ"ט נסתפק בזה ע"ש:

1. אוצר הגאונים ב"ב סי' פז

ולענין צדקה נתנו חכמים שיעור למטה. א"ר אלעזר לעולם אל יפחות אדם עצמו משלישית השקל בשנה

1. אמת ליעקב ב"ב ט.

רמז בזה לשון מצוה משום דילפינן מקרא דוהעמדנו עלינו מצוות לתת שלישית השקל וכדמבואר בגמ'

1. לבוש יורה דעה סימן רמט סעיף ב

לעולם לא ימנע אדם עצמו מלתת לפחות משלישית השקל לשנה, שנאמר [נחמיה י, לג] והעמדנו עלינו מצות לתת שלישית השקל בשנה לעבודת בית אלהינו, והוא שתות אוקיא של כסף, ואם נתן פחות מזה לא קיים מצות צדקה כלל שזה הוא הפחות שבשיעורים